Στο εδώλιο έχουν παραπεμφθεί 24 κατηγορούμενοι μεταξύ των οποίων, γιατροί, αλλά και στελέχη της βρετανικής εταιρείας η οποία προμήθευε ορθοπεδικό υλικό σε νοσοκομεία της χώρας. Σύμφωνα με το βούλευμα του Συμβουλίου Εφετών, η επιχείρηση, θυγατρική της αμερικανικής Johnson & Johnson, υπερκοστολογούσε τον εξοπλισμό, ενώ παράλληλα φέρεται να έδινε μίζες σε γιατρούς και άλλους υπαλλήλους νοσοκομείων.

Συγκεκριμένα, εμφανίζεται υπερκοστολόγηση, η οποία έχει υπολογιστεί ότι ανέρχεται περίπου στο 35%, σε μηχανήματα που προμηθεύονταν 114 νοσοκομεία σε ολόκληρη τη χώρα. Σύμφωνα με το κατηγορητήριο, για τον λόγο αυτό δωροδοκούσε μεγαλογιατρούς. Η De Puy φέρεται το χρονικό διάστημα 2000 έως το 2006 να προκάλεσε στο Δημόσιο ζημιά η οποία υπερβαίνει τα 11,5 εκατομμύρια ευρώ.

Οι κατηγορούμενοι κατά περίσταση αντιμετωπίζουν τα αδικήματα της απάτης από κοινού και κατ' εξακολούθηση σε βάρος του δημοσίου, τελούμενη κατ' επάγγελμα και κατά συνήθεια επί μακρό χρονικό διάστημα με αντικείμενο ιδιαίτερα μεγάλης αξίας, της δωροδοκίας υπαλλήλου από κοινού και κατ' εξακολούθηση με όφελος του δράστη και ζημιά σε βάρος του δημοσίου και του ξεπλύματος βρώμικου χρήματος κατ' επάγγελμα και κατ' εξακολούθηση.